Partidul România Unită, condus de deputatul Bogdan Diaconu, a anunțat crearea "Patrulei lui Vlad Țepeș", organizată de campionul K1, Daniel Ghiță, sportivul declarând că "dacă statul român nu ne apără, ne vom apăra singuri" și vor "veghea ca cei sărmani să nu fie victimele interlopilor".

„Pe acești tineri îi veți vedea peste tot, îi veți vedea unde este nevoie de ei, de ajutor. Nu vor avea arme, poate vor avea lopeți să ajute la deszăpezire sau poate vor avea găleți să ajute la inundații sau poate pur și simplu vor ajuta o bătrână să traverseze strada”, a declarat, duminică, președintele PRU Bogdan Diaconu, în fața delegaților reuniți la primul congres al formațiunii.

Liderul partidului a prezentat delegaților șase tineri îmbrăcați în uniforme bleumarine, cu tricolorul pe piept, în partea dreaptă, sigla partidului pe mâneca dreaptă și pe spatele cărora scrie Patrula lui Vlad Țepeș. Diaconu a anunțat că de organizarea Patrulei lui Vlad Țepeș se va ocupa campionul K1, Daniel Ghiță.

„Patrula lui Vlad Țepeș va veghea ca cei sărmani și uitați de autorități să nu fie victimele interlopilor, tâlharilor, hoților cu diplomă. Dacă statul român nu ne apără, ne vom apăra singuri, trebuie să dăm un semnal că România nu este sat fără câini, în care oricine urlă mai tare sau se ia de cei slabi și neajutorați are câștig de cauză”, a spus Ghiță.

Sportivul a mai spus că va colabora cu autoritățile statului român și va informa autoritățile, însă Patrula lui Vlad Țepeș va acționa în cazul în care nu o fac autoritățile.

„Vom colabora cu autoritățile și le vom informa asupra acestor situații, dar dacă autoritățile se vor uita în altă parte, vom avea noi grijă de acești români asupriți pe care nu-i apără nimeni”, a mai spus Daniel Ghiță.

„Oamenii vor ceva nou, vor o schimbare, așa că s-a născut Patrula lui Vlad Țepeș, deci nu armata națională. (…) S-a născut Patrula lui Vlad Țepeș, care va fi formată din români inimoși, cu suflet mare care își vor ajuta semenii aflați la necaz și care au nevoie de sprijin. Ne vom implica și vom ajuta acolo unde sunt crize umanitare, unde este nevoie de implicare civică, unde întrajutorarea semenilor poate face diferența”, a mai susținut Ghiță.